Peter Have (M), 2023-05-02:
Tak for ordet, og tak til forsvarsministeren for redegørelsen om det nordiske forsvars- og beredskabssamarbejde.
Det nordiske samarbejde er et centralt holdepunkt i en verden i hastig forandring.
Den sikkerhedspolitiske situation i Norden har ændret sig som en konsekvens af Ruslands invasion af Ukraine.
Trusselsbilledet er forandret, og som redegørelsen pointerer, skal vi håndtere udfordringerne i vores region i fællesskab med vores allierede partnere i NATO og EU.
Det nordiske forsvars- og beredskabssamarbejde bidrager til en øget regional sikkerhed og stabilitet i Norden.
De nordiske lande har en fælles historie og et fælles værdigrundlag.
Det skal vi værne om og fortsat sikre en stor sammenhængskraft i Norden.
Vores fælles værdigrundlag lægger op til et stærkt forsvars- og beredskabssamarbejde, hvilket er essentielt, når de nordiske lande deler fælles trusselsbillede og fælles udfordringer.
Disse håndteres bedst i fællesskab, og derfor er det fortsat vigtigt at styrke det nordiske forsvarssamarbejde.
Det går vi meget op i i Moderaterne.
Finlands og Sveriges kommende NATO-medlemskab samt afskaffelse af det danske EU-forsvarsforbehold baner vejen for et endnu tættere nordisk samarbejde og i NORDEFCO.
Dette gælder bl.a. det operative samarbejde og det materielfaglige samarbejde, herunder forsyningssikkerhed og ressourceoptimering.
NATO-udvidelsen vil uden tvivl styrke sikkerheden i Norden og hele det transatlantiske område.
Samtidig giver det også en stærkere nordisk stemme i NATO samt et større potentiale for tættere samarbejde.
Det har Danmark en sikkerhedspolitisk interesse i.
Ruslands aggressive adfærd præger spændingsniveauet i regionen i højere grad, end vi har været vant til tidligere.
Når vi diskuterer det nordiske forsvars- og beredskabssamarbejde, må vi ikke glemme den stigende geopolitiske interesse i Arktis.
Alle de nordiske lande har fælles interesser i Arktis og Nordatlanten, hvorfor kontrollen med Østersøen er en forudsætning for fælles tryghed.
Derfor mener Moderaterne fortsat, at vi skal styrke det transatlantiske samarbejde og agere sammen i fred såvel som i krise og konflikt.
Det nordiske beredskabssamarbejde skaber fundamentet for vores robuste samfund, der kan håndtere konflikter og kriser nationalt såvel som internationalt.
Når Danmark overtager formandskabet for NORDEFCO i 2024, må vi efter vores mening fastholde fokus på støtte til Ukraine samt styrkelse og tilpasning af det nordiske forsvarssamarbejde som følge af Finlands og Sveriges kommende NATO-medlemskab.
Dette kræver en tættere koordination og dialog i NORDEFCO.
Moderaterne ser derfor et stort potentiale i at styrke det nordiske forsvars- og beredskabssamarbejde, da vi i Norden ikke ret meget længere har forskellige sikkerhedspolitiske udgangspunkter i og uden for NATO.
Helt grundlæggende bør vi arbejde for tættere koordinering af træning, øvelser og løsninger på vores fælles udfordringer i Norden.
Det nordiske forsvars- og beredskabssamarbejde vedholder vi.
Regeringen vil fortsat tillægge dette samarbejde stor betydning, og det danske formandskab for NORDEFCO i 2024 vil bidrage til den positive udvikling i nordisk samarbejde.
Tak for ordet.